Doložka vybraných vplyvov


	1. Základné údaje

	Názov materiálu

	Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony  

	Predkladateľ (a spolupredkladateľ)

	Ministerstvo práce, sociálnych vecí a rodiny Slovenskej republiky
Ministerstvo vnútra Slovenskej republiky
Ministerstvo dopravy Slovenskej republiky


	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☒	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:
[bookmark: _GoBack]Smernica Európskeho parlamentu a Rady (EÚ) 2024/2841 z 23. októbra 2024, ktorou sa ustanovuje európsky preukaz osoby so zdravotným postihnutím a európsky parkovací preukaz pre osoby so zdravotným postihnutím (Ú. v. EÚ L, 2024/2841, 14.11.2024) (ďalej len „smernica (EÚ) 2024/2841“)
Smernica Európskeho parlamentu a Rady (EÚ) 2024/2842 z 23. októbra 2024, ktorou sa smernica (EÚ) 2024/2841 rozširuje na štátnych príslušníkov tretích krajín s oprávneným pobytom v členskom štáte (Ú. v. EÚ L, 2024/2842, 14.11.2024) (ďalej len „smernica (EÚ) 2024/2842“)

	Termín začiatku a ukončenia PPK
	

	Predpokladaný termín predloženia na pripomienkové konanie
	
August 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	Október 2026

	

	2. Definovanie problému

	Uveďte základné problémy, ktoré sú dôvodom vypracovania predkladaného  materiálu (dôvody majú presne poukázať na problém, ktorý existuje a je nutné ho predloženým materiálom riešiť).
Platná úprava zákona č. 447/2008 Z. z. v súčasnosti nezohľadňuje požiadavky právnych aktov Európskej únie na zavedenie jednotného európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Súčasne neupravuje uznávanie ani výmenu týchto preukazov, čo fyzickým osobám s ťažkým zdravotným postihnutím sťažuje ich krátkodobý pobyt v inom členskom štáte Európskej únie a uplatňovanie ich práv na rovnakom základe a za rovnakých podmienok, aké majú osoby so zdravotným postihnutím v danom členskom štáte. V dôsledku toho je potrebné prijať legislatívne zmeny, ktorými sa zabezpečí transpozícia smernice (EÚ) 2024/2841 a smernice (EÚ) 2024/2842 do právneho poriadku Slovenskej republiky a vytvorí sa jednotný základ na uplatňovanie výhod vyplývajúcich z európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím vo všetkých členských štátoch Európskej únie.

	3. Ciele a výsledný stav

	Uveďte hlavné ciele predkladaného materiálu (aký výsledný stav má byť prijatím materiálu dosiahnutý, pričom dosiahnutý stav musí byť odlišný od stavu popísaného v bode 2. Definovanie problému). 
Cieľom návrhu zákona je harmonizácia vnútroštátnej právnej úpravy s právom Európskej únie v oblasti európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím, ako aj zabezpečenie ich uznávania v rámci členských štátov Európskej únie.

	4. Dotknuté subjekty

	Uveďte subjekty, ktorých sa zmeny predkladaného materiálu dotknú priamo aj nepriamo: 
Držitelia európskeho preukazu osoby so zdravotným postihnutím, držitelia európskeho preukazu osoby so zdravotným postihnutím so sprievodcom a držitelia európskeho parkovacieho preukazu pre osoby so zdravotným postihnutím
Občania členských štátov Európskej únie a ich rodinní príslušníci, ktorí sú držiteľmi európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím
Ministerstvo práce, sociálnych vecí a rodiny Slovenskej republiky
Ústredie práce, sociálnych vecí a rodiny a úrady práce, sociálnych vecí a rodiny
Ministerstvo práce, sociálnych vecí a rodiny Slovenskej republiky, Ministerstvo vnútra Slovenskej republiky, Ministerstvo dopravy Slovenskej republiky, Ministerstvo financií Slovenskej republiky, Ministerstvo zdravotníctva Slovenskej republiky, ktoré v rámci svojej vecnej pôsobnosti zabezpečujú transpozíciu smernice (EÚ) 2024/2841 a smernice (EÚ) 2024/2842 prostredníctvom súvisiacich novelizačných článkov.
Fyzické a právnické osoby, ktoré poskytujú zľavy pre držiteľov Európskych preukazov pre osoby so zdravotným postihnutím.

	5. Alternatívne riešenia

	Aké alternatívne riešenia vedúce k stanovenému cieľu boli identifikované a posudzované pre riešenie definovaného problému?
V rámci prípravy predmetného návrhu zákona neboli posudzované žiadne alternatívne riešenia.

Nulový variant - uveďte dôsledky, ku ktorým by došlo v prípade nevykonania úprav v predkladanom materiáli a alternatívne riešenia/spôsoby dosiahnutia cieľov uvedených v bode 3.
Nestransponovanie smernice (EÚ) 2024/2841 a smernice (EÚ) 2024/2842 by mohlo viesť ku konaniu Európskej komisie voči Slovenskej republike, nakoľko právny poriadok Slovenskej republiky by nebol zosúladený s požiadavkami smernice (EÚ) 2024/2841 a smernice (EÚ) 2024/2842 a súčasne by pretrvávali prekážky aj pri vzájomnom uznávaní statusu fyzických osôb s ťažkým zdravotným postihnutím v rámci členských štátov Európskej únie.

	6. Vykonávacie predpisy

	Predpokladá sa prijatie/zmena  vykonávacích predpisov?
	☒  Áno
	☐  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:
Návrh zákona predpokladá vydanie všeobecne záväzného právneho predpisu, ktorý upraví podrobnosti o právnych vzťahoch európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím a vzor týchto preukazov.


	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☐ Áno                  ☒ Nie

Ak áno, uveďte, ktorých vplyvov podľa bodu 9 sa goldplating týka: 

	




	

	8. Preskúmanie účelnosti

	Uveďte termín, kedy by malo dôjsť k preskúmaniu účinnosti a účelnosti predkladaného materiálu.
Uveďte kritériá, na základe ktorých bude preskúmanie vykonané.
V súlade s čl. 20 smernice (EÚ) 2024/2841 Komisia predloží do 5. júna 2031 (a potom každé štyri roky) Európskemu parlamentu, Rade, Hospodárskemu výboru a Výboru regiónov správu o uplatňovaní smernice (EÚ) 2024/2841 a smernice (EÚ) 2024/2842.
Zároveň do 5. júna 2029 vykoná Komisia posúdenie všetkých zostávajúcich nedostatkov týkajúcich sa voľného pohybu osôb so zdravotným postihnutím.

	
* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☐	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☐	Nie
	☒	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☒	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☐	Žiadne
	☒	Negatívne

	Vplyvy na podnikateľské prostredie
	☐	Pozitívne
	☒	Žiadne
	☐	Negatívne

	    z toho vplyvy na MSP

	☐	Pozitívne
	☐	Žiadne
	☐	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☐	Nie

	Sociálne vplyvy
	☒	Pozitívne
	☐	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☐	Nie

	Vplyvy na informatizáciu spoločnosti
	☒	Pozitívne
	☐	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☒	Pozitívne
	☐	Žiadne
	☐	Negatívne

	    vplyvy na procesy služieb vo verejnej správe
	☒	Pozitívne
	☐	Žiadne
	☒	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	V prípade potreby uveďte doplňujúce informácie k identifikovaným vplyvom a ich analýzam. 

Navrhovaná právna úprava bude mať negatívne rozpočtové vplyvy na kapitolu Ministerstva práce, sociálnych vecí a rodiny Slovenskej republiky. V predkladanom návrhu zákona nie je možné v súčasnosti jednoznačne kvantifikovať všetky očakávané negatívne vplyvy na rozpočet verejnej správy súvisiace so zabezpečením vyhotovovania európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom a európskeho parkovacieho preukazu pre osoby so zdravotným postihnutím, s úpravou informačných systémov, ako aj nevyhnutných implementačných opatrení. Výška týchto nákladov bude závisieť aj od spoločných technických a bezpečnostných požiadaviek na vyhotovovanie týchto preukazov, ktoré budú špecifikované v delegovaných aktoch Európskej komisie prijatých na základe smernice (EÚ) 2024/2841. Na rozdiel od súčasne platných preukazov pre fyzické osoby s ťažkým zdravotným postihnutím (zalaminovaných do priesvitnej fólie), európsky preukaz osoby so zdravotným postihnutím bude musieť zodpovedať formátu ID-1 stanovenému normou ISO/IEC 7810 a európsky parkovací preukaz pre osoby so zdravotným postihnutím bude musieť byť vyrobený z materiálu, ktorý ho bude chrániť pred delamináciou a zároveň bude musieť spĺňať požiadavky stanovené v prílohe č. II k smernici (EÚ) 2024/2841, vrátane povinných spoločných technických špecifikácií. V súčasnosti je možné iba uviesť, že implementácia návrhu zákona si súčasne vyžiada aj úpravy existujúceho informačného systému s cieľom zabezpečiť jeho súlad s novými legislatívnymi požiadavkami. V rámci úprav bude potrebné zabezpečiť zmeny v evidenčnej časti informačného systému a vybudovanie nového integračného rozhrania na zabezpečenie výmeny a spracovania údajov k vyhotoveniu európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Uvedený rozsah potrebných zmien, ako aj vyčíslenie všetkých vplyvov na rozpočet verejnej správy, ktoré z nich vyplývajú budú obsahom návrhu vyhlášky Ministerstva práce, sociálnych vecí a rodiny Slovenskej republiky z....2027 o európskom preukaze osoby so zdravotným postihnutím a európskom parkovacom preukaze pre osoby so zdravotným postihnutím, ktorá bude pripravená v nadväznosti na spomínané delegované akty Európskej komisie a tento predkladaný návrh zákona.

Navrhovaná právna úprava bude mať negatívny vplyv na rozpočet Národnej diaľničnej spoločnosti, a. s., ako správcu výberu úhrady diaľničnej známky z dôvodu zvýšených nákladov na personálne zabezpečenie a poštové služby v rokoch 2028 a 2029, ktorý je zabezpečený v rozpočte Národnej diaľničnej spoločnosti, a. s. ako správcu výberu úhrady diaľničnej známky. Negatívne vplyvy na strane výdavkov Národnej diaľničnej spoločnosti, a. s., sú kryté v rámci jej rozpočtu, t. j. Národná diaľničná spoločnosť, a. s nebude požadovať zapracovanie zvýšených výdavkov do rozpočtu na roky 2028-2030.


Navrhovaná právna úprava bude mať negatívny vplyv na rozpočet Slovenskej obchodnej inšpekcie ako orgánu štátnej kontroly vnútorného trhu vo veciach ochrany spotrebiteľa s celoslovenskou pôsobnosťou. Touto právnou úpravou sa Slovenskej obchodnej inšpekcii zakladá nová kompetencia v súvislosti so zabezpečením vymožiteľnosti práv držiteľov európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom a európskeho parkovacieho preukazu pre osoby so zdravotným postihnutím.

Navrhovaná právna úprava bude mať súčasne marginálny negatívny vplyv na rozpočty obcí v súvislosti so zavedením povinnosti predložiť Ministerstvu práce sociálnych vecí a rodiny Slovenskej republiky informáciu            o existujúcich osobitných podmienkach, zvýhodnenom zaobchádzaní a výhodách pre držiteľov európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím . 

Ak predkladaný materiál má marginálny (zanedbateľný) vplyv na niektorú zo sledovaných oblastí v bode 9 a z tohto dôvodu je tento vplyv označený ako žiadny vplyv, uveďte skutočnosti vysvetľujúce, prečo je tento vplyv marginálny (zanedbateľný).
Návrh zákona, ktorým sa transponuje smernica (EÚ) 2024/2841 a smernica (EÚ) 2024/2842 bude mať marginálny pozitívny aj negatívny vplyv na podnikateľské prostredie.
V krátkodobom horizonte možno identifikovať mierny negatívny vplyv spočívajúci najmä v potrebe oboznámiť poskytovateľov výhod a zliav (vrátane zamestnancov) s novými druhmi európskych preukazov pre osoby so zdravotným postihnutím a pravidlami ich uznávania, v prípadnej aktualizácii interných procesov pri overovaní nárokov na poskytnutie osobitných podmienok alebo preferenčného zaobchádzania, v úprave informačných materiálov, prevádzkových poriadkov, webových sídiel alebo rezervačných systémov. Tieto náklady budú mať prevažne jednorazový alebo administratívny charakter a je predpoklad, že budú relatívne nízke, nakoľko smernica (EÚ) 2024/2841 a smernica (EÚ) 2024/2842 neukladá povinnosť podnikateľským subjektom poskytovať nové zľavy, výhody alebo služby pre držiteľov európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Upravuje mechanizmus uznávania statusu osoby so zdravotným postihnutím, ako aj uplatňovanie poskytovania osobitných podmienok alebo preferenčného zaobchádzania na rovnakom základe a za rovnakých podmienok, aké sa poskytujú osobám so zdravotným postihnutím v danom členskom štáte Európskej únie.

V dlhodobom horizonte možno očakávať pozitívny vplyv najmä v dôsledku zjednodušeného uznávania statusu osoby so zdravotným postihnutím, zníženia administratívnej záťaže spojenej s posudzovaním rôznych národných dokladov a potvrdení o statuse osoby so zdravotným postihnutím, podpory cezhraničnej mobility a cestovného ruchu osôb so zdravotným postihnutím v rámci členských štátov Európskej únie, prípadne potenciálneho zvýšenia dopytu po službách v oblasti cestovného ruchu, dopravy, kultúry, športu, rekreácie a ubytovania.

Predpokladá sa, že pri malých a stredných podnikoch bude vplyv v krátkodobom horizonte pravdepodobne nízky až mierne negatívny, v dlhodobom horizonte neutrálny až mierne pozitívny.  Smernica (EÚ) 2024/2841 a smernica (EÚ) 2024/2842 neukladá ani pre malé a stredné podniky všeobecnú povinnosť zavádzať nové osobitné podmienky alebo preferenčné zaobchádzanie, ale vyžaduje, aby sa existujúce výhody a zľavy poskytované fyzickým osobám s ťažkým zdravotným postihnutím na území Slovenskej republiky poskytovali za rovnakých podmienok a na rovnakom základe aj držiteľovi európskeho preukazu osoby so zdravotným a európskeho parkovacieho preukazu pre osoby so zdravotným postihnutím vyhotoveného v inom členských štátov Európskej únie.

Informácie v tejto časti slúžia na zhrnutie vplyvov alebo aj na vyjadrenie sa k marginálnym vplyvom a nie ako náhrada za vypracovanie príslušných analýz vybraných vplyvov.
Návrh zákona bude mať pozitívne sociálne vplyvy na držiteľov európskeho preukazu osoby so zdravotným postihnutím, európskeho preukazu osoby so zdravotným postihnutím so sprievodcom a európskeho parkovacieho preukazu pre osoby so zdravotným postihnutím. Zavedením štandardizovaného európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím sa zlepší uplatňovanie výhod pre  fyzické osoby s ťažkým zdravotným postihnutím počas ich krátkodobého pobytu v inom členskom štáte Európskej únie. Držiteľom týchto preukazov bude v iných členských štátoch Európskej únie jednoduchšie uznávaný status osoby so zdravotným postihnutím a budú mať rovnaký prístup ku všetkým osobitným podmienkam alebo preferenčnému zaobchádzaniu, ktoré sa poskytujú osobám so zdravotným postihnutím v danom členskom štáte.

Návrh zákona bude mať aj pozitívny vplyv na informatizáciu spoločnosti, ako aj na služby verejnej správy pre občana, nakoľko vytvára právny rámec na vyhotovovanie európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Ministerstvo práce, sociálnych vecí a rodiny Slovenskej republiky bude na svojom webovom sídle zverejňovať podmienky týkajúce sa vyhotovovania, obnovovania a odnímania európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím, ako aj informácie o osobitných podmienkach alebo preferenčnom zaobchádzaní, ktoré poskytujú subjekty verejného sektora držiteľom európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím, s prepojením na ich konkrétne webové sídla. Týmto spôsobom sa zabezpečí lepšia dostupnosť a prehľadnosť informácií o výhodách a preferenčnom zaobchádzaní pre držiteľov európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím.

Predkladaný návrh zákona bude mať negatívny vplyv  na rozpočet verejnej správy a na limit verejných výdavkov. Bude mať marginálny pozitívny aj negatívny vplyv na podnikateľské prostredie, ako aj marginálny pozitívny aj negatívny vplyv na malé a stredné podniky. Predpokladá pozitívne sociálne vplyvy, vplyvy na informatizáciu spoločnosti, vplyvy na služby verejnej správy pre občana, ako aj pozitívno-negatívny vplyv na procesy služieb vo verejnej správe. Nebude mať vplyv  na životné prostredie ani vplyv na manželstvo, rodičovstvo a rodinu.

V prípade, že je materiál posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších prepisov, uveďte internetový odkaz na tento proces.


	11. Kontakt na spracovateľa

	Uveďte údaje na kontaktnú osobu, ktorú je možné kontaktovať v súvislosti s posúdením vybraných vplyvov.

JUDr. Martin Trnovec, Odbor integrácie osôb so zdravotným postihnutím
martin.trnovec@employment.gov.sk,  t. č. 00421 2 2046 1022
PhDr. Viera Minarovýchová, Odbor integrácie osôb so zdravotným postihnutím
viera.minarovychova@employment.gov.sk,  t. č. 00421 2 2046 1052


	12. Zdroje

	Uveďte zdroje (štatistiky, prieskumy, spoluprácu s odborníkmi a iné), z ktorých ste pri príprave materiálu a vypracovávaní doložky, analýz vplyvov vychádzali. V prípade nedostupnosti potrebných dát pre spracovanie relevantných analýz vybraných vplyvov, uveďte danú skutočnosť. 
Informačný systém Ministerstva práce sociálnych vecí a rodiny Slovenskej republiky (Riadenie sociálnych dávok - Manažérsky informačný systém)


	13. Stanovisko Komisie na posudzovanie vybraných vplyvov z PPK č. 128/2026 
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:
STANOVISKO KOMISIE 

(PREDBEŽNÉ PRIPOMIENKOVÉ KONANIE)

K MATERIÁLU

NÁVRH ZÁKONA, KTORÝM SA MENÍ A DOPĹŇA ZÁKON Č. 447/2008 Z. Z. O PEŇAŽNÝCH PRÍSPEVKOCH NA KOMPENZÁCIU ŤAŽKÉHO ZDRAVOTNÉHO POSTIHNUTIA 
A O ZMENE A DOPLNENÍ NIEKTORÝCH ZÁKONOV V ZNENÍ NESKORŠÍCH PREDPISOV 
A KTORÝM SA MENIA A DOPĹŇAJÚ NIEKTORÉ ZÁKONY   

I. Úvod: Ministerstvo práce, sociálnych vecí a rodiny Slovenskej republiky dňa 
17. augusta 2026 predložilo na predbežné pripomienkové konanie materiál: „Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony“. Materiál predpokladá negatívne vplyvy na rozpočet verejnej správy, negatívne vplyvy na limit verejných výdavkov, pozitívne sociálne vplyvy a pozitívne vplyvy na informatizáciu spoločnosti.

II. Pripomienky a návrhy zmien: Komisia uplatňuje k materiálu nasledovné pripomienky a odporúčania:

K doložke vybraných vplyvov
Komisia žiada predkladateľa v doložke vybraných vplyvov v časti 10. Poznámky uviesť, že predkladaný materiál bude mať marginálny pozitívny aj negatívny vplyv na podnikateľské prostredie. Komisia žiada tento vplyv v časti 10. Poznámky aj popísať.
Odôvodnenie: Materiál zakladá marginálny negatívny vplyv, ktorý vzniká poskytovateľom služieb, dopravy a zákazníckych systémov v podobe jednorazových nákladov na zaškolenie personálu na rozpoznávanie nových európskych preukazov ZŤP, úpravu interných predpisov či drobnú úpravu pokladničných a predajných IT systémov. Materiál zakladá aj marginálny pozitívny vplyv, ktorý spočíva v možnom miernom náraste tržieb pre súkromných poskytovateľov v cestovnom ruchu, doprave, kultúre a vo voľnočasových aktivitách v dôsledku jednoduchšieho uplatňovania práv a vyššej mobility zahraničných turistov so ZŤP v rámci celého územia EÚ.

Komisia taktiež žiada predkladateľa o doplnenie informácie v časti 10. Poznámky vysvetľujúcej predpokladaný marginálny vplyv materiálu na malé a stredné podniky (MSP), nakoľko medzi dotknutými subjektmi sú uvedené aj fyzické a právnické osoby, ktoré poskytujú zľavy pre držiteľov Európskych preukazov pre osoby so zdravotným postihnutím.
Vyhodnotenie: Doložka vybraných vplyvov doplnená podľa pripomienky Komisie.

K vplyvom na rozpočet verejnej správy
Komisia nesúhlasí s rozpočtovo nezabezpečeným vplyvom na rozpočet verejnej správy v sume 528 348 eur na rok 2028 a v sume 1 084 802 eur na rok 2029. Všetky negatívne vplyvy na rozpočet verejnej správy vyplývajúce z materiálu Komisia žiada zabezpečiť v rámci schválených limitov dotknutých subjektov verejnej správy na príslušný rozpočtový rok, bez dodatočných požiadaviek na rozpočet verejnej správy a bez vplyvu na limit verejných výdavkov. Komisia podotýka, že v návrhu rozpočtu kapitoly Všeobecná pokladničná správa na roky 2027 až 2029 nie sú na uvedený účel alokované prostriedky.

Komisia žiada uviesť odôvodnenie nárastu počtu zamestnancov Národnej diaľničnej spoločnosti a spôsob výpočtu mzdových výdavkov. Komisia upozorňuje, že pre subjekty verejnej správy je pri výpočte prislúchajúceho poistného k mzdový výdavkom zodpovedajúca výška poistného vo výške 36,2 %.

V príjmovej časti  tabuľky č. 1/A Komisia žiada výpadok príjmov v rokoch 2028 a 2029 uviesť aj v riadku „vplyv na ostatné subjekty verejnej správy“.
 V tabuľke č. 1/B Komisia upozorňuje, že rozpočtovo nezabezpečené výdavky Národnej diaľničnej spoločnosti nepredstavujú vplyv na limit verejných výdavkov ŠR, ale predstavujú vplyv na limit verejných výdavkov ostatných subjektov verejnej správy.
 
Predkladateľ uvádza, že v súčasnosti nie je možné odhadnúť vplyvy na Ministerstvo práce, sociálnych vecí a rodiny SR (ÚPSVaR). Uvedené konštatovanie nie je postačujúce. Do analýzy vplyvov na rozpočet verejnej správy Komisia žiada doplniť aspoň kvalifikovaný odhad výdavkov kapitoly Ministerstva práce, sociálnych vecí a rodiny SR.

V nadväznosti na to, že predkladateľ identifikoval ako dotknuté kapitoly aj Ministerstvo vnútra SR a Ministerstvo dopravy SR, Komisia žiada o doplnenie informácie, či predmetné zmeny budú mať dopad na rozpočet predmetných kapitol.
Vyhodnotenie: Odôvodenie nárastu počtu zamestnancov Národnej diaľničnej spoločnosti a. s. bolo doplnené do časti 2.1.1, spôsob výpočtu mzdových výdavkov bol spracovaný podľa príslušnej metodiky a Ministerstvo dopravy Slovenskej republiky ho považuje za korektný.  V príjmovej časti  tabuľky č. 1/A bol výpadok príjmov v rokoch 2028 a 2029 doplnený aj do riadku „vplyv na ostatné subjekty verejnej správy“. Tabuľka č. 1/B bola opravená v súvislosti s pripomienkou Komisie takým spôsobom, že rozpočtovo nezabezpečené výdavky Národnej diaľničnej spoločnosti a. s. predstavujú vplyv na limit verejných výdavkov ostatných subjektov verejnej správy a nie vplyv na limit verejných výdavkov ŠR. 

K pripomienke Komisie týkajúcej sa uvedenia kvalifikovaného odhadu výdavkov kapitoly Ministerstva práce, sociálnych vecí a rodiny Slovenskej republiky uvádzame, že bez schválenia povinných a nepovinných bezpečnostných prvkov európskeho preukazu osoby so zdravotným postihnutím a ani európskeho parkovacieho preukazu pre osoby so zdravotným postihnutím zo strany EK, nie je možné v súčasnosti uviesť kvalifikovaný odhad celkových výdavkov kapitoly Ministerstva práce, sociálnych vecí a rodiny Slovenskej republiky na určenie predpokladanej hodnoty zákazky. Výška týchto nákladov bude závisieť najmä od spoločných technických a bezpečnostných požiadaviek na vyhotovovanie týchto preukazov, ktoré budú špecifikované v delegovaných aktoch Európskej komisie prijatých na základe smernice (EÚ) 2024/2841. V tejto súvislosti považujeme za potrebné uviesť doplňujúcu informáciu, že dňa 13. júla 2026 zaslala Európska komisia všetkým členským štátom EÚ návrh delegovaného nariadenia, ktorým sa dopĺňa smernica (EÚ) 2024/2841, pokiaľ ide o stanovenie QR kódu na fyzickej verzii európskeho preukazu osoby so zdravotným postihnutím, stanovenie QR kódu a spoločných technických špecifikácií na zaistenie bezpečnosti fyzickej verzie európskeho parkovacieho preukazu pre osoby so zdravotným postihnutím, ako aj povinných a nepovinných bezpečnostných prvkov. Lehota na vznesenie námietok proti návrhu delegovaného nariadenia bola stanovená do 2. septembra 2026. Počas písomnej procedúry (od 23. júla 2026 – 29. júla 2026) 26 členských štátov EÚ (vrátane Slovenskej republiky) hlasovalo za rozhodnutie o predĺžení lehoty na vznesenie námietok proti návrhu delegovaného nariadenia o dva mesiace v súlade s článkom 14 ods. 6 smernice (EÚ) 2024/2841. Lehota na vznesenie námietok proti návrhu delegovaného nariadenia (v súlade s článkom 14 ods. 6 smernice (EÚ) 2024/2841) predĺžená o dva mesiace, t. j. do 2. novembra 2026. Až po prijatí delegovaného nariadenia Európskej komisie a prílohy k delegovanému nariadeniu bude možné presne určiť rozsah potrebných technických úprav a s tým súvisiace rozpočtové vplyvy na kapitolu Ministerstva práce, sociálnych vecí a rodiny Slovenskej republiky. V súčasnosti je možné iba uviesť, že implementácia návrhu zákona si súčasne vyžiada úpravy existujúceho informačného systému s cieľom zabezpečiť jeho súlad s novými legislatívnymi požiadavkami. V rámci úprav bude potrebné zabezpečiť zmeny v evidenčnej časti informačného systému a vybudovanie nového integračného rozhrania na zabezpečenie výmeny a spracovania údajov k vydaniu európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím. Predpokladané náklady na realizáciu uvedených úprav informačného systému predstavujú približne 300 000 eur. Ide o náklady súvisiace priamo s implementáciou návrhu zákona, ktoré sú potrebné na zabezpečenie jeho riadneho vykonávania v praxi. Kvantifikáciu celkových negatívnych rozpočtových vplyvov je možné predpokladať v procese prípravy návrhu rozpočtu verejnej správy na roky 2028 až 2030.

K vplyvom na informatizáciu spoločnosti
Komisia súhlasí, že predmetný materiál má vplyv na informatizáciu spoločnosti. Predložená analýza však nie je vyplnená v súlade s metodikou a preto je nutné do analýzy doplniť údaje v nasledovných bodoch. V bode 6.1. kód a názov koncovej elektronickej služby a úroveň elektronizácie, v bode 6.2 kód a názov dotknutého (dotknutých) informačného systému. Pri oboch bodoch je uvedené potrebné doplniť aj vzhľadom k povinnosti vyplývajúcej z §12 ods. 1 písm. b) zákona č. 95/2019 Z. z. o ITVS. Z obsahu materiálu nie je jasné, akú „implementačnú fázu“ predkladateľ v analýze vplyvov na informatizáciu spoločnosti spomína, okrem iných častí aj v bode 6.3., ktorý je tiež nutné vyplniť v súlade s metodikou (nepoužívajú sa slovné vyjadrenia, vypĺňa sa písmenami X, A, B v príslušných kolónkach. V bode 6.6.1. predkladateľ síce uviedol „áno“, ale v poslednej časti neuvádza to, na čo sa vzťahuje otázka a teda o akú evidenciu sa jedná. V uvedených bodoch Komisia žiada analýzu vplyvov na informatizáciu spoločnosti doplniť. 
Vyhodnotenie: Analýza vplyvov na informatizáciu spoločnosti opravená podľa pripomienky Komisie.


K vplyvom na služby verejnej správy pre občana
Komisia po preskúmaní predmetného materiálu nesúhlasí s vyznačením žiadneho vplyvu na služby verejnej správy pre občana a na procesy služieb vo verejnej správe v doložke vybraných vplyvov. Komisia žiada vyznačiť pozitívny vplyv služieb verejnej správy na občana a pozitívno-negatívny vplyv na procesy služieb vo verejnej správe.
Komisia ďalej žiada vypracovať aj Analýzu vplyvov na služby verejnej správy pre občana.
Odôvodnenie: 
1. Vplyvy na občana - pozitívne vplyvy:
- Občania s ťažkým zdravotným postihnutím budú môcť jednoduchšie uplatňovať výhody nielen na Slovensku, ale aj počas krátkodobých pobytov v iných členských štátoch Európskej únie;
- Zlepší sa prístup k informáciám, keďže občania si budú môcť bezplatne a v prístupnej podobe vyhľadať informácie o všetkých poskytovaných zľavách a parkovacích výhodách;
- Pri vybavovaní iných úradných záležitostí (napríklad vydanie pasu pre nevidiaceho alebo zápis údaju o ZŤP do občianskeho preukazu) budú občanom uznané aj preukazy vydané v inom členskom štáte EÚ;
- Predíde sa náhlemu zneplatneniu súčasných preukazov, ktoré zostanú v platnosti na uplatňovanie zliav až do momentu vyhotovenia nového európskeho preukazu;
- V cestnej premávke budú bez prekážok uznávané európske parkovacie preukazy zo všetkých štátov EÚ.

2. Vplyvy na procesy služieb vo verejnej správe - pozitívne vplyvy (optimalizácia 
a zefektívnenie): Zefektívni sa proces overovania pri diaľničných známkach.
Negatívne vplyvy (zvýšená administratívna, kapacitná a technická záťaž):
- Úrady čaká administratívny nápor v prechodnom období;
- Nutná úprava informačných systémov a rozšírenie okruhu spracúvaných údajov, aby bola technicky možná medzinárodná kontrola platnosti oboch európskych preukazov v rámci EÚ;
- Správca výberu diaľničných známok musí procesne implementovať dva odlišné režimy posudzovania oslobodenia od úhrady (dlhodobý domáci režim vs. krátkodobý zahraničný režim).
Vyhodnotenie: V časti 9 doložky vybraných vplyvov boli upravené vplyvy na služby verejnej správy pre občana podľa pripomienky Komisie. Súčasne bola doplnená príslušná Analýza vplyvov na služby verejnej správy pre občana podľa pripomienky Komisie.


III. Záver: Stála pracovná komisia na posudzovanie vybraných vplyvov vyjadruje 


 nesúhlasné stanovisko


s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.

IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. 



Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.


                                      Mgr., PhDr. Vladimír Šimoňák, PhD.
                                                                                              predseda Komisie



	14. Stanovisko Komisie na posudzovanie vybraných vplyvov zo záverečného posúdenia č. 128_2/2026 (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

STANOVISKO KOMISIE 

(ZÁVEREČNÉ POSÚDENIE)

K MATERIÁLU

NÁVRH ZÁKONA, KTORÝM SA MENÍ A DOPĹŇA ZÁKON Č. 447/2008 Z. Z. O PEŇAŽNÝCH PRÍSPEVKOCH NA KOMPENZÁCIU ŤAŽKÉHO ZDRAVOTNÉHO POSTIHNUTIA 
A O ZMENE A DOPLNENÍ NIEKTORÝCH ZÁKONOV V ZNENÍ NESKORŠÍCH PREDPISOV 
A KTORÝM SA MENIA A DOPĹŇAJÚ NIEKTORÉ ZÁKONY   

I. Úvod: Ministerstvo práce, sociálnych vecí a rodiny Slovenskej republiky dňa 
06. októbra 2026 predložilo Stálej pracovnej komisii LRV SR na posudzovanie vybraných vplyvov (ďalej len „Komisia“) na záverečné posúdenie materiál: „Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony“. Materiál predpokladá negatívne vplyvy na rozpočet verejnej správy, ktoré nie sú rozpočtovo zabezpečené, negatívne vplyvy na limit verejných výdavkov, pozitívne sociálne vplyvy, pozitívne vplyvy na informatizáciu spoločnosti a pozitívno-negatívne vplyvy na služby verejnej správy pre občana.

II. Pripomienky a návrhy zmien: Komisia uplatňuje k materiálu nasledovné pripomienky a odporúčania:

K vplyvom na rozpočet verejnej správy
V analýze vplyvov na rozpočet verejnej správy v časti 2.1. Komisia žiada poznámku pri hviezdičke pod tabuľkou č. 1/A preformulovať nasledovne: „Negatívny vplyv na rozpočet Národnej diaľničnej spoločnosti, a.s. (NDS)  v súvislosti so znížením príjmov bude vyčíslený v neskoršom období na základe validovaných dát.“

Zároveň Komisia žiada v analýze vplyvov na rozpočet verejnej správy za NDS doplniť, že subjekt nebude požadovať ani dodatočné rozpočtové prostriedky ako kompenzáciu za výpadok príjmov z predaja elektronických diaľničných známok.

V tabuľke č. 1/A analýzy vplyvov na rozpočet verejnej správy je potrebné doplniť do časti „výdavky verejnej správy celkom“ aj vplyvy za obce tak, ako sú uvedené vplyvy na NDS, MH SR a MPSVR SR. Zároveň v tejto tabuľke je potrebné do riadku „vplyv na ŠR“ doplniť zodpovedajúce sumy na roky 2028 a 2029.

Do analýzy vplyvov na rozpočet verejnej správy Komisia tiež žiada doplniť tabuľky 
č. 4/A a č. 4/B za obce.

Nakoľko výdavky NDS sú rozpočtovo zabezpečené, v bode 9. doložky vybraných vplyvov je potrebné označiť, že ide o čiastočne zabezpečený negatívny vplyv materiálu na rozpočet verejnej správy.

Podľa údajov z Výkazu práce 2-04 za prvý polrok 2026 má kapitola MH SR neplnenie limitu počtu zamestnancov (bez administratívnych kapacít osobitne sledovaných, bez projektových zamestnancov a bez zamestnancov POO) v počte 60,5 osôb, čo predstavuje 8,96 %. Negatívne vplyvy na limit počtu zamestnancov a rozpočet osobných výdavkov kapitoly MH SR, ktoré súvisia s prijatím predloženého materiálu, Komisia žiada zabezpečiť v rámci schválených limitov kapitoly na príslušné rozpočtové roky bez negatívneho vplyvu na rozpočet verejnej správy.

Komisia odporúča prehodnotiť plánované zvýšenie personálnych kapacít NDS (15 úväzkov v roku 2028 a 31 od roku 2029) a preveriť spôsoby na znižovanie vyvolaných nákladov pri vybavovaní zahraničných žiadostí prostredníctvom automatizácie procesov z dôvodu, že odhadovaný počet žiadostí držiteľov zahraničných európskych preukazov ŤZP vychádza podľa materiálu z predpokladaného vysokého záujmu zahraničných držiteľov o bezplatné využívanie diaľnic a opakovaného podávania žiadostí držiteľov v priebehu roka. Tieto predpoklady nie sú definitívne preukázané a s vysokou pravdepodobnosťou sa nemusia naplniť. Hoci sú výdavky kryté v rozpočte NDS, ide o trvalé zvýšenie nákladov, ktoré nemusí zodpovedať skutočnému objemu agendy. Z týchto dôvodov Komisia odporúča naviazať zvyšovanie kapacity vybavovania žiadostí na skutočný dopyt a v prípade výrazne nárastu záujmu Komisia odporúča proces registrácie automatizovať. 

Materiál bude mať negatívny vplyv na rozpočty obcí nad 5 000 obyvateľov, kde sa predpokladá, že majú zavedenú parkovaciu politiku. Dôjde k výpadku príjmov z parkovného v dôsledku rozšírenia okruhu oslobodených vozidiel v rokoch 2028 a 2029 v sume 300 000 eur v každom roku. Zároveň týmto obciam vzniknú výdavky v sume 2 000 000 eur v roku 2028 a v sume 500 000 eur ročne v ďalších rokoch. Predkladateľ uvádza, že zvýšené výdavky pre obce sú v zmysle ods. 2 Čl. 6 ústavného zákona č. 493/2011 Z. z. o rozpočtovej zodpovednosti, čo znamená, že „ak zákon pri úprave pôsobnosti ustanovuje nové úlohy obci, alebo vyššiemu územnému celku,  štát na ich plnenie súčasne zabezpečí obci, alebo vyššiemu územnému celku zodpovedajúce finančné prostriedky“. Vzhľadom na uvedené Komisia požaduje dopracovať materiál o vyjadrenie predkladateľa k  požiadavke v zmysle ústavného zákona o rozpočtovej zodpovednosti.

Všetky negatívne vplyvy na rozpočet verejnej správy vrátane prípadných negatívnych vplyvov na rozpočet kapitoly Ministerstva práce, sociálnych vecí a rodiny Slovenskej republiky a Ministerstva dopravy Slovenskej republiky, ktoré v súčasnosti predkladateľ nevie kvantifikovať, Komisia žiada zabezpečiť v rámci schválených limitov dotknutých subjektov rozpočtu verejnej správy na príslušný rozpočtový rok, bez dodatočných požiadaviek na rozpočet verejnej správy a bez vplyvu na limit verejných výdavkov. Komisia upozorňuje, že predmetné vplyvy nie sú zapracované v rámci návrhu rozpočtu verejnej správy na roky 2027 až 2029, ktorý bol schválený vládou SR 5.10.2026 a predložený do Národnej rady SR. 
Vyhodnotenie:
K pripomienke Komisie týkajúcej sa Ministerstva hospodárstva Slovenskej republiky:  
Pripomienka nebola akceptovaná. Pokiaľ ide o neplnenie limitu počtu zamestnancov (bez administratívnych kapacít osobitne sledovaných, bez projektových zamestnancov a bez zamestnancov POO) kapitoly MH SR v počte 60,5 osôb, čo predstavuje 8,96 %, najvyššie neplnenie vykazuje práve Slovenská obchodná inšpekcia (SOI), ktorej sa vplyvy návrhu zákona priamo týkajú, a to 33,6 miest. Neplnenie limitu počtu zamestnancov však nemožno automaticky interpretovať ako existenciu dostatočnej rezervy v rozpočte osobných výdavkov. V podmienkach SOI je neobsadenosť pracovných miest spôsobená predovšetkým nesúladom medzi rozpočtovanou úrovňou mzdových prostriedkov a kvalifikačnými požiadavkami na zamestnancov vykonávajúcich trhový dohľad. SOI zabezpečuje výkon dohľadu v mimoriadne širokom rozsahu regulovaných oblastí a vykonáva dozor nad viac ako 470 právnymi predpismi. Ide o oblasti vyžadujúce vysoko špecializované odborné znalosti, vrátane sektorov ako technické a bezpečnostné požiadavky na motorové vozidlá, stavebné výrobky, hračky, chemické látky a zmesi, biocídne výrobky, energeticky významné výrobky (ekodizajn), zbrane a strelivo... Výkon týchto kompetencií si vyžaduje získavanie a udržanie odborných zamestnancov s technickým, prírodovedným alebo právnym vzdelaním a často aj so špecifickou sektorovou expertízou. Priemerná úroveň rozpočtovaných mzdových prostriedkov však nie je dostatočne konkurencieschopná na trhu práce na to, aby umožnila obsadzovanie takto odborných pozícií. Na zabezpečenie náboru a stabilizácie kvalifikovaných pracovníkov je preto SOI nútená poskytovať vyššie mzdové ohodnotenie, než aké zodpovedá priemernej úrovni financovania vyplývajúcej zo schváleného rozpočtu. V dôsledku toho sú časť prostriedkov, ktoré by pri formálnom pohľade zodpovedali dlhodobo neobsadeným pracovným miestam, využívané na zabezpečenie primeraného odmeňovania odborných zamestnancov. Z uvedeného dôvodu neplnenie limitu počtu zamestnancov nepredstavuje disponibilný zdroj finančného krytia na financovanie ďalších personálnych potrieb v rámci schválených limitov kapitoly.
K pripomienkam Komisie týkajúcim sa Národnej diaľničnej spoločnosti, a.s.:  
Poznámka pri hviezdičke pod tabuľkou č. 1/A (časť 2.1. analýzy vplyvov na rozpočet verejnej správy) bola preformulovaná. V analýze vplyvov na rozpočet verejnej správy bol doplnený text, že: „Národná diaľničná spoločnosť, a. s.  nebude požadovať ani dodatočné rozpočtové prostriedky ako kompenzáciu za výpadok príjmov z predaja elektronických diaľničných známok. Doložka vybraných vplyvov (bod 9) bola upravená podľa pripomienky Komisie. K požiadavke prehodnotiť plánované zvýšenie personálnych kapacít Národnej diaľničnej spoločnosti, a. s. (15 úväzkov v roku 2028 a 31 od roku 2029) a preveriť spôsob na znižovanie vyvolaných nákladov pri vybavovaní zahraničných žiadostí prostredníctvom automatizácie procesov boli Ministerstvu financií Slovenskej republiky poskytnuté validované dáta, ktoré boli korektne vyčíslené a odôvodnené. Z uvedeného dôvodu požaduje Ministerstvo dopravy Slovenskej republiky túto požiadavku ponechať.
K pripomienkam Komisie týkajúcim sa obcí:
Navrhovaná právna úprava nezakladá obciam nové kompetencie v zmysle ods. 2, čl. 6 ústavného zákona č. 493/2011 Z. z. o rozpočtovej zodpovednosti. Návrh zákona neukladá obciam povinnosť zaviesť alebo poskytovať nové osobitné podmienky, zvýhodnené zaobchádzanie, parkovacie miesta alebo parkovacie výhody pre držiteľov európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím. Právna úprava vychádza z požiadaviek smernice (EÚ) 2024/2841 a upravuje len informačnú a oznamovaciu povinnosť súvisiacu s poskytovaním informácií o už existujúcich osobitných podmienkach, zvýhodnenom zaobchádzaní a výhodách pre držiteľov európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím, ktoré orgány verejnej moci (vrátane obcí) už poskytujú alebo zabezpečujú v rámci svojej existujúcej pôsobnosti. Osobitné podmienky a zvýhodnené zaobchádzanie (zľavy a výhody) pre fyzické osoby s ťažkým zdravotným postihnutím upravujú obce vo svojich všeobecne záväzných nariadeniach, ktoré sa menia sporadicky.  Obciam sa ustanovuje len povinnosť oznámiť Ministerstvu práce, sociálnych vecí a rodiny Slovenskej republiky zverejnenie týchto informácií a ich zmeny na účely ich zverejnenia a aktualizácie na webovom sídle Národného kontaktného miesta. Zároveň táto povinnosť nemá charakter pravidelne vykonávanej činnosti (napr. každý týždeň alebo každý mesiac). 
Povinnosť pre orgány verejnej moci (vrátane obcí) bezplatne, zrozumiteľne a v prístupných formátoch zverejňovať informácie o všetkých poskytovaných výhodách pre držiteľov európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím nie je novou povinnosťou, ktorá sa zavádza návrhom tohto zákona. Orgány verejnej moci (vrátane obcí) už v súčasnosti podliehajú všeobecným požiadavkám na digitálnu prístupnosť podľa osobitných predpisov upravujúcich prístupnosť webových sídiel a mobilných aplikácií, ako aj výrobkov a služieb pre osoby so zdravotným postihnutím  (napr. zákon č. 95/2019 Z. z. o informačných technológiách vo verejnej správe, zákon č. 351/2022 Z. z. o prístupnosti výrobkov a služieb pre osoby so zdravotným postihnutím). Z vyššie uvedených dôvodov má povinnosť uložená novelou zákona marginálny negatívny vplyv na rozpočet obcí. 

Únia miest Slovenska trvá na vyčíslení negatívneho vplyvu na rozpočet obcí najmä v súvislosti s výkonom parkovacej politiky, potrebou úprav informačných systémov a zabezpečením kontroly a overovania európskych parkovacích preukazov vydaných v iných členských štátoch EÚ.
K pripomienke Komisie týkajúcej sa Ministerstva práce, sociálnych vecí a rodiny Slovenskej republiky:
Za kapitolu Ministerstva práce, sociálnych vecí a rodiny Slovenskej republiky uvádzame, že kapitola v súčasnosti nedisponuje voľnými finančnými zdrojmi, ktorými by bolo možné zabezpečiť prípadné negatívne vplyvy vyplývajúce z predloženého návrhu v rámci schválených limitov výdavkov na príslušný rozpočtový rok. Vzhľadom na uvedené žiadame zabezpečiť finančné krytie predmetných vplyvov vrátane prípadných dodatočných vplyvov, ktoré aktuálne nie je možné predikovať, pri príprave návrhu rozpočtu verejnej správy na roky 2028 až 2030.

K vplyvom na informatizáciu spoločnosti
Komisia súhlasí, že predmetný materiál má vplyv na informatizáciu spoločnosti. Predložená analýza však nie je správne vyplnená v nasledovných bodoch:
V bode  6.2 kód nepatrí uvedenému informačnému systému, ale „Informačnému systému riadenia sociálnych dávok (RSD)“. 
V bode 6.4. predkladateľ vyznačil „áno“ pri žiadosti o vydanie EÚ preukazu ZŤP, alebo EÚ parkovacieho preukazu. Podľa Komisie sa nejedná o konanie, kde sa rozhoduje o právach a právom chránených záujmoch FO alebo PO. Výsledkom teda v tomto prípade nebude individuálny právny akt (napr. rozhodnutie), ale len vydanie toho ktorého preukazu. V tejto časti (celej 6.4.) by teda podľa názoru Komisie malo byť vyznačené „nie“. 
Vyhodnotenie: Analýza vplyvov na informatizáciu spoločnosti opravená podľa pripomienky Komisie.


III. Záver: Stála pracovná komisia na posudzovanie vybraných vplyvov vyjadruje 


 nesúhlasné stanovisko 


s materiálom predloženým na záverečné posúdenie s odporúčaním na jeho dopracovanie podľa pripomienok v bode II.

IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.


Mgr., PhDr. Vladimír Šimoňák, PhD.
                                                                                                                                      predseda Komisie

